**Iustin Cionca: Aniversăm printr-un spectacol de gală Festivalul Cântecului Popular din Ţara Zărandului!**

Festivalul Cântecului Popular din Ţara Zărandului nu se mută de la Moneasa la Sebiș. Decizia a fost luată astăzi de președintele Consiliului Județean, Iustin Cionca, urmare a solicitării primarilor din localitățile din jurul comunei Moneasa. Festivalul se va organiza, ca în fiecare an, la Moneasa, dar fiind vorba despre o ediție aniversară, anul acesta va primi o amploare deosebită, prin organizarea unui eveniment de gală la Sebiș.

Evenimentul a fost inclus pe agenda Centrului Cultural Județean, care intenționează să pună în valoare tradițiile folclorice autentice, cântecul, jocul și portul popular. „Din păcate, Ministerul Culturii nu a susținut financiar acest eveniment, oricât de important ar fi el pentru stațiunea Moneasa sau pentru turiștii care o vizitează (de altfel, dincolo de vorbe multe, Guvernul României nu a susținut Moneasa la modul consistent niciodată, nici cu fonduri pentru cultură și cu atât mai puțin pentru dezvoltare locală). Ar fi fost de dorit ca parlamentarii PSD, măcar, să fi obținut o finanțare pentru stimularea acestui eveniment, ceea ce însă nu s-a întâmplat, pentru că și interesul acestora față de Moneasa este tot declarativ”, a declarat Iustin Cionca.

În aceste condiții, Consiliul Județean, prin Centrul Cultural Județean, fac un nou efort financiar și creează două evenimente distincte. Cel de la Moneasa va respecta tiparul edițiilor anterioare, iar cel de la Sebiș va reuni întreaga zonă a Văii Crișurilor, într-o gală care să marcheze continuitatea actului cultural de bună calitate. Sebișul are și avantajul faptului că administrația locală de aici s-a preocupat să construiască și să amenajeze un Palat Cultural modern, care are capacitatea să primească interpreții și publicul în caz de vreme rea („ceea ce la Moneasa nu există, fiindcă aici nici administrația locală și nici cea de la București nu a reușit să realizeze un obiectiv care să găzduiască evenimente de amploare” - susține președintele Consiliului Județean Arad).

„Noi respectăm și tradițiile arădene, respectăm și publicul. De aceea marcăm anul acesta prin două evenimente aniversarea Festivalului Cântecului Popular din Țara Zărandului. Răspundem astfel solicitărilor și inițiativei primarilor de pe Valea Crișurilor, care au nevoie de manifestări culturale de valoare”, a declarat președintele Consiliului Județean Arad, Iustin Cionca.